सौतेले बेटे का व्यवहार देख चौंक गई थीं; इवेंट में तारीफ भी कर चुकी हैं
Hema Malini Talked About Sunny Deol And Herself Relation In 2017 - सनी देओल के बेटे करण की हाल ही में शादी हुई। शादी के रिसेप्शन में बॉलीवुड से कई हस्तियों ने शिरकत की, लेकिन धर्मेन्द्र की दूसरी पत्नी और सनी की सौतेली मां हेमा मालिनी
सनी देओल के बेटे करण की हाल ही में शादी हुई। शादी के रिसेप्शन में बॉलीवुड से कई हस्तियों ने शिरकत की, लेकिन धर्मेन्द्र की दूसरी पत्नी और सनी की सौतेली मां हेमा मालिनी नहीं नजर आईं। हेमा के साथ-साथ उनकी बेटियां ईशा और अहाना भी नहीं दिखीं। अब फैंस जानना चाहते हैं कि आखिर देओल फैमिली के सदस्यों का एक दूसरे से क्या रिश्ता है।
खबरें हैं कि हेमा और सनी के बीच रिश्ते सामान्य नहीं हैं। हालांकि 2017 में अपनी बायोग्राफी के लॉन्च के अवसर पर हेमा ने सनी की काफी तारीफ की थी। हेमा ने कहा कि जब 2015 में उनका एक्सीडेंट हुआ तो सनी पहले शख्स थे जो उनसे मिलने पहुंचे थे। जब भी जरूरत रहता है तो सनी हमेशा हाजिर रहते हैं। बायोग्राफी में लिखे एक अंश के मुताबिक, हेमा की बेटी ईशा देओल भी सनी को एक पिता के रूप में देखती हैं।
जरूरत के समय सनी हमेशा खड़े रहते हैं- हेमा
हेमा ने लॉन्च इवेंट में कहा था कि हर कोई जानना चाहता कि उनके और सनी के बीच रिलेशन कैसे हैं। हेमा ने कहा- हमारा रिश्ता काफी सौहार्दपूर्ण है। जब भी जरूरत रहती है कि सनी धरम जी के साथ हमेशा खड़े रहते हैं।
2015 में आगरा से जयपुर जाते समय मेरा एक्सीडेंट हुआ था। सनी पहले शख्स थे जो घर पर मुझसे मिलने आए थे। उन्होंने देखा कि मेरे चेहरे पर जो डॉक्टर टांके लगा रहा है, क्या वो सही है या नहीं। उनकी दिलचस्पी देख मैं हैरान थी। इससे पता चलता है कि हमारा रिश्ता कैसा है।
हेमा ने सनी के फिल्म की तारीफ की थी
2016 में सनी देओल की डायरेक्शन वाली फिल्म घायल वंस अगेन आई थी। उस वक्त फिल्म के बारे में हेमा से सवाल किए गए थे। IANS की एक रिपोर्ट के मुताबिक, हेमा ने कहा- मैंने ये फिल्म देखी, ये काफी अच्छी है।
सनी एक अच्छे डायरेक्टर हैं। उनका दिल भी बिल्कुल धरम जी की तरह साफ है। उन्होंने एक शानदार फिल्म बनाई है। मैं चाहती हूं कि लोग इस फिल्म को देखें। मैं प्रार्थना करती हूं कि फिल्म बॉक्स ऑफिस पर अच्छी कमाई करे।
सनी को फादर फिगर मानती हैं ईशा
जनसत्ता की एक रिपोर्ट के मुताबिक, ईशा देओल ने भी हेमा की बायोग्राफी में सनी को लेकर कुछ बातें लिखी थीं। ईशा ने लिखा- मुझे दुनिया को बताने की जरूरत नहीं है कि मेरे और मेरे सौतेले भाइयों के बीच क्या रिश्ता है। मैं ये भी जानती हूं कि लोग हमारे रिश्ते को अलग तरीके से देखते हैं। हालांकि देओल फैमिली रिश्तों का दिखावा नहीं करता।
ईशा ने आगे कहा- सनी भइया काफी इनोवेटिव इंसान हैं। दिल के भी काफी अच्छे इंसान हैं। मैं उन्हें एक फादर फिगर की मानती हूं। बॉबी (बॉबी देओल) भैया का बिहेवियर भी बहुत अच्छा है, लेकिन वे थोड़ा रिजर्व रहना पसंद करते हैं।
खबरें थीं कि ईशा और अहाना दोनों को ही करण की शादी में इनवाइट किया गया था, लेकिन दोनों ने ही शादी की रस्मों से दूरी बनाई। हालांकि ईशा ने करण को बधाई देते हुए इंस्टाग्राम पर एक स्टोरी जरूर शेयर की थी। जून 2012 में ईशा ने बिजनेसमैन भरत तख्तानी से शादी की थी, तब सनी और बॉबी भी वहां नहीं पहुंचे थे।